《见星行赠武春卿》
宋代·家铉翁

天星之荧荧兮，历几千万年光景常如新。
人心之存存兮，特宇宙一粟粒乃能与天星同其明。
天象此以为象兮，维实理之著见。
人心此以为心兮，乃妙用之流行。
微云去来等妄幻，本体湛虚绝纖尘。
是故善观心者感星而自悟，境与心会不知星之为我我之为星。
嗟尔甘石氏之为学，仰测璇象若尺之有寸寸之有分。
但能以常数而窥陈迹，不能外躔郭而探造化之所以神。
我欲与君陵太虚而步碧落，稽首再拜谒帝庭。
仰瞻天辰上曜之正色，次阅苍龙赤鸟兔龟形。
愿求天光洒我昏质，使我自心圜明莹彻，
会万象而涵太清。归来跳出阴阳五行外，
初筮再三闭口勿复论。

作者简介：家铉翁（约1213～1297）号则堂，眉州（今四川省眉山市东坡区）人。家铉翁身长七尺，状貌奇伟，威严儒雅。以荫补官，累官知常州，迁浙东提点刑狱，入为大理少卿。宋亡，守志不仕。元成宗即位（1294），放还，赐号处士，时年八十二，后数年以寿终。《宋史》有传。有《则堂集》六卷，《彊（强）村丛书》辑为《则堂诗馀》一卷。词存三首收于《全宋词》中。